II. ΦΥΤΟΫΓΕΙΟΝΟΜΙΚΗ ΝΟΜΟΘΕΣΙΑ

1. 31969 L 0464: Οδηγία 69/464/ΕΟΚ του Συμβουλίου, της 8ης Δεκεμβρίου 1969, περί της καταπολεμήσεως του καρκίνου της πατάτας (ΕΕ L 323 της 24.12.1969, σ. 1).

α) Για περίοδο 10 ετών από την ημερομηνία προσχώρησης, η Πολωνία περιορίζει τις ποικιλίες πατάτας που φυτεύονται στην Πολωνία σε ποικιλίες πλήρως ανθεκτικές (στο εργαστήριο και στη γη) στο Synchytrium endobioticum (Schilbersky) Percival, τον παθογόνο παράγοντα του καρκίνου της πατάτας. Κατά τη διάρκεια της περιόδου αυτής, η Πολωνία λαμβάνει πρόσθετα προστατευτικά μέτρα για να διασφαλίζει το εμπόριο πατατόσπορου και πατατών εμπορίου και φυταρίων προς φύτευση, καταγωγής Πολωνίας, τόσο εντός της Πολωνίας όσο και στα άλλα κράτη μέλη, μέχρις ότου αποδειχθεί ότι οι παλαιές εστίες καρκίνου της πατάτας δεν περιέχουν πλέον βιώσιμα σποράγγεια του Synchytrium endobioticum (Schilbersky) Percival, ή ότι τα αγροτεμάχια έχουν οριοθετηθεί κατάλληλα, δηλαδή έχουν χαρακτηρισθεί ως μολυσμένα από το Synchytrium endobioticum (Schilbersky) Percival, και μέχρις ότου δεν απαιτείται πλέον η εφαρμογή πρόσθετων ή αυστηρότερων διατάξεων σύμφωνα με το άρθρο 9 της οδηγίας 69/464/ΕΟΚ. Ο αποχαρακτηρισμός των αγροτεμαχίων πραγματοποιείται σύμφωνα με το πρότυπο PM 3/59(1) του ΕΡΡΟ "SYNCHYTRIUM ENDOBIOTICUM: δοκιμές εδάφους και αποχαρακτηρισμός τέως μολυσμένων αγροτεμαχίων".

β) Τα πρόσθετα μέτρα, λαμβάνοντας υπόψη τις ορθές επιστημονικές αρχές, τη βιολογία των συγκεκριμένων επιβλαβών οργανισμών και τις δυνατές οδούς διάδοσής του, ιδίως το σύστημα παραγωγής, εμπορίας και μεταποίησης των φυτών ξενιστών του οργανισμού αυτού στην Πολωνία, περιλαμβάνουν τα εξής:

i) Για τον πατατόσπορο: επιπλέον των απαιτήσεων του σημείου 18, (1) του Παραρτήματος IV.Α.ΙΙ της οδηγίας 2000/29/ΕΚ [21], η συμμόρφωση προς το άρθρο 4 της οδηγίας 69/464/ΕΟΚ εξασφαλίζεται με επίσημη επιβεβαίωση σε επίπεδο επιμέρους αγροτεμαχίων στα οποία παράγεται πατατόσπορος. Επιπλέον, οι ζώνες στις οποίες είναι γνωστό ότι υπάρχουν οι παθότυποι 2 και 3 εξαιρούνται ως ζώνες από τις οποίες ο πατατόσπορος είναι επιλέξιμος για διακίνηση σε ζώνες της Πολωνίας όπου είναι γνωστό ότι δεν υπάρχει το Synchytrium endobioticum (Schilbersky) Percival ή σε άλλα κράτη μέλη. Η "ζώνη" ορίζεται στο επίπεδο διοικητικού διαμερίσματος (Powiat).

ii) Για τις πατάτες εμπορίου:

αα) οι ζώνες στις οποίες είναι γνωστό ότι υπάρχουν οι παθότυποι 2 και 3 εξαιρούνται ως ζώνες από τις οποίες οι πατάτες αυτές είναι επιλέξιμες για διακίνηση σε ζώνες της Πολωνίας όπου είναι γνωστό ότι δεν υπάρχει το Synchytrium endobioticum (Schilbersky) Percival ή σε άλλα κράτη μέλη,

ββ) όσον αφορά τις πατάτες που προέρχονται από ζώνες πλην των αναφερόμενων στο σημείο (αα), είτε:

- προέρχονται από ζώνη όπου είναι γνωστό ότι δεν υπάρχει το Synchytrium endobioticum (Schilbersky) Percival. Η "ζώνη" ορίζεται στο επίπεδο διοικητικού διαμερίσματος (Powiat),

είτε

- προέρχονται από τόπο παραγωγής όπου είναι γνωστό ότι δεν υπάρχει το Synchytrium endobioticum (Schilbersky) Percival,

είτε

- ανήκουν σε ποικιλία ανθεκτική τουλάχιστον στον παθότυπο 1 του Synchytrium endobioticum (Schilbersky) Percival και, εάν διακινούνται σε ζώνη της Πολωνίας η οποία έχει καθορισθεί ύστερα από σχετική μελέτη ως απαλλαγμένη από το Synchytrium endobioticum (Schilbersky) Percival ή σε άλλα κράτη μέλη, έχουν πλυθεί ή καθαρισθεί κατά άλλο τρόπο, και είναι απαλλαγμένα χώματος.

iii) Για τα έρριζα φυτάρια, που φυτεύονται ή προορίζονται για φύτευση, τα οποία καλλιεργούνται στο ύπαιθρο: επιπλέον των απαιτήσεων του σημείου 24 του Παραρτήματος IV.Α.ΙΙ της οδηγίας 2000/29/ΕΚ, η συμμόρφωση προς το άρθρο 4 της οδηγίας 69/464/ΕΟΚ εξασφαλίζεται με επίσημη επιβεβαίωση σε επίπεδο επιμέρους αγροτεμαχίων στα οποία παράγονται τα φυτάρια αυτά. Εξάλλου, οι ζώνες στις οποίες είναι γνωστό ότι υπάρχουν οι παθότυποι 2 και 3 εξαιρούνται ως ζώνες από τις οποίες τα φυτάρια αυτά είναι επιλέξιμα για διακίνηση σε ζώνες της Πολωνίας όπου είναι γνωστό ότι δεν υπάρχει το Synchytrium endobioticum (Schilbersky) Percival ή σε άλλα κράτη μέλη. Η "ζώνη" ορίζεται στο επίπεδο διοικητικού διαμερίσματος (Powiat).

γ) Οι ανθεκτικές ποικιλίες πατάτας καθορίζονται με δοκιμές βασιζόμενες στο Πρωτόκολλο για την ταυτοποίηση των μυκήτων που υπόκεινται σε καραντίνα της Ευρωπαϊκής και Μεσογειακής Οργάνωσης για την Προστασία των Φυτών (ΕΡΡΟ). Οι ζώνες ή οι τόποι παραγωγής αναγνωρίζονται επισήμως ως απαλλαγμένοι από το Synchytrium endobioticum (Schilbersky) Percival σύμφωνα με τα Διεθνή Πρότυπα Φυτοϋγειονομικών Μέτρων αριθ. 4 "Απαιτήσεις για την καθιέρωση ζωνών ελεύθερων από επιβλαβείς οργανισμούς" ή αριθ. 10 "Απαιτήσεις για την καθιέρωση μερών ή τόπων παραγωγής ελεύθερων από επιβλαβείς οργανισμούς" του Οργανισμού Επισιτισμού και Γεωργίας.

δ) Στους τόπους παραγωγής, όπου είναι γνωστό ότι δεν υπάρχει το Synchytrium endobioticum (Schilbersky) Percival, όπως αναφέρεται στη δεύτερη περίπτωση του στοιχείου ββ), του σημείου ii) της παραγράφου β), η Επιτροπή μπορεί να επιτρέπει τη σύναψη ατομικών συμφωνιών με τις πολωνικές αρμόδιες αρχές για την παραγωγή μη ανθεκτικών ποικιλιών.

ε) Η Πολωνία εξασφαλίζει, με την καταγραφή όλων των πατατοπαραγωγών, των αποθηκών και των κέντρων διανομής, ότι είναι δυνατός ο εντοπισμός της διοικητικής περιφέρειας καταγωγής όλων των φορτίων πατατών. Προς τούτο, ο αριθμός καταγραφής των εν λόγω παραγωγών, αποθηκών και κέντρων διανομής περιλαμβάνει τα στοιχεία των διοικητικών περιφερειών στις οποίες έχουν παραχθεί, αποθηκευθεί, ταξινομηθεί ή συσκευασθεί οι πατάτες. Ο αριθμός αυτός καταγραφής αναγράφεται σε κάθε φορτίο πατάτας καταγωγής Πολωνίας, τόσο εντός της Πολωνίας όσο και στα άλλα κράτη μέλη.

στ) Η Πολωνία υποβάλλει ετήσιες εκθέσεις σχετικά με τα πορίσματα των μελετών που διενεργούνται όσον αφορά τη διάδοση του Synchytrium endobioticum (Schilbersky) Percival στην επικράτειά της. Μέχρι το τέλος της δεκαετούς περιόδου, πρέπει να έχουν ολοκληρωθεί οι μελέτες και πρέπει να έχουν χαρακτηρισθεί όλα τα υπολειπόμενα ή τυχόν νεομολυσθέντα αγροτεμάχια, καθώς και οι ζώνες ασφαλείας τους, οι οποίες πρέπει να είναι αρκετά μεγάλες ώστε να εξασφαλίζεται η προστασία των γειτονικών ζωνών. Οι ετήσιες εκθέσεις περιλαμβάνουν καταλόγους ζωνών και τόπων παραγωγής στους οποίους είναι γνωστό ότι δεν υπάρχει το Synchytrium endobioticum (Schilbersky) Percival, όπως αναφέρεται στην πρώτη και τη δεύτερη περίπτωση του στοιχείου ββ), του σημείου ii) της παραγράφου β).

ζ) Πριν από το τέλος της δεκαετούς περιόδου, η Επιτροπή, σε συνεργασία με τις πολωνικές αρχές, εξετάζει την κατάσταση υπό το φως των εξελίξεων και εκτιμά εάν απαιτούνται περαιτέρω μέτρα. Τα μέτρα αυτά θεσπίζονται με τη διαδικασία του άρθρου 18 της οδηγίας 2000/29/ΕΚ.

2. 31991 L 0414: Οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1), όπως τροποποιήθηκε τελευταία από:

- 32002 L 0081: Οδηγία 2002/81/ΕΚ της Επιτροπής της 10.10.2002 (ΕΕ L 276 της 12.10.2002, σ. 28).

Κατά παρέκκλιση από το άρθρο 13, παράγραφος 1 της οδηγίας 91/414/ΕΟΚ, η Πολωνία μπορεί να παρατείνει, μέχρι τις 31 Δεκεμβρίου 2006 το αργότερο, τις προθεσμίες για την παροχή των πληροφοριών που αναφέρονται στο Παράρτημα ΙΙ και στο Παράρτημα ΙΙΙ της οδηγίας 91/414/ΕΟΚ για φυτοπροστατευτικά προϊόντα που παράγονται στην Πολωνία και διατίθενται αποκλειστικά στην αγορά της Πολωνίας και περιέχουν 2, 4-D, MCPA, carbendazim ή Mecoprop (MCPP), υπό τον όρον ότι τα συστατικά αυτά απαριθμούνται, εκείνη τη στιγμή, στο Παράρτημα Ι της οδηγίας αυτής, και ότι οι αιτούσες επιχειρήσεις όντως άρχισαν τις εργασίες για την παραγωγή ή την απόκτηση των απαιτούμενων δεδομένων πριν από την 1η Ιανουαρίου 2003.

3. 31999 L 0105: Οδηγία 1999/105/ΕΚ του Συμβουλίου, της 22ας Δεκεμβρίου 1999, περί της εμπορίας του δασικού πολλαπλασιαστικού υλικού (ΕΕ L 11 της 15.01.2000, σ. 17).

Κατά παρέκκλιση από το άρθρο 28, παράγραφος 3 της οδηγίας 1999/105/ΕΚ, η Πολωνία μπορεί να επιτρέπει την εμπορία, μέχρις εξαντλήσεως των αποθεμάτων, του δασικού πολλαπλασιαστικού υλικού που έχει σωρευθεί πριν από την 1η Ιανουαρίου 2004 και δεν τηρεί όλες τις διατάξεις της οδηγίας.

[21] Οδηγία 2000/29/ΕΚ του Συμβουλίου περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (ΕΕ L 169 της 10.7.2000, σ. 1). Οδηγία η οποία τροποποιήθηκε τελευταία από την οδηγία 2002/36/ΕΚ της Επιτροπής (ΕΕ L 116 της 3.5.2002, σ. 16).

--------------------------------------------------